
RAPORT 
asupra propunerii legislative pentru modificarea şi completarea Legii 46/2008 – Codul Silvic
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă pentru modificarea şi completarea Legii 46/2008 – Codul Silvic, transmisă cu adresa nr. Plx. 378 din 2 septembrie 2014 şi înregistrată sub nr. 4c-4/365/03.09.2014.
La întocmirea raportului, Comisia a avut în vedere avizul favorabil al Consiliului Legislativ nr. 483  din  29 aprilie 2014 .
Propunerea legislativă are ca obiect reglementarea modificarea art.37 alin.(1) lit.f) din Legea nr. 46/2008 – Codul silvic, cu modificările şi completările ulteroare.
Propunerea legislativă preconizează ca, pentru repararea şi întreţinerea liniilor aeriene de înaltă tensiune să se stabilească un culoar de siguranţă de 32m, iar pentru liniile electrice aeriene de medie tensiune acest culoar de siguranţă să fie de 24m.

 Propunerea legislativă a fost respinsă  de Senat în şedinţa din 24 iunie 2014.
La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dan Popescu, secretar de stat în Ministerul Mediului, Apelor şi Pădurilor.
La lucrările comisiei, din data de 5 martie 2015, au fost prezenţi 33 de deputaţi, din totalul de 36 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu unanimitate de  de voturi, respingerea propunerii legislative, din următorul motiv:
· Soluţiile legislative propuse de iniţiatori sunt detalii tehnice specifice activităţii de transport şi distribuţie a energiei electrice, care nu se justifică a fi inserate în Legea 46/2008.
În raport de obiectul şi conţinutul reglementării, propunerea legislativă  face parte din categoria legilor organice.
Propunerea legislativă, conform dispoziţiilor art. 76 alin. 1 din Constituţia României, republicată şi ale art. 92 alin. 9, pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

